Oberta la inscripció per a la 30 edició del voluntariat ecològic de Gandia
11 juliol 2023

## Oberta la inscripció per a la 30 edició del voluntariat ecològic de Gandia11 juliol 2023Última actualització: 11 juliol 2023

![](../gestion/img/9ac4e0950c9913895658ddeba025f73cae80c29606b104a6d07bda3ef1f0cd99.jpg)  
  

La regidora de Joventut, **Inmaculada Rodríguez**, acompanyada per la primera Tinenta d’Alcaldia i edil de Medi Ambient, **Alícia Izquierdo** i **Adrià Ordines**, en representació del Consell dels Joves de Gandia, han presentat aquest matí la trentena edició del voluntariat ecològic a la ciutat.

«El voluntariat ecològic s’inicia hui, 11 de juliol, fins al 31 d’agost. Anem a tractar de cuidar la natura, previndre incendis... Tindrem excursions per fomentar la relació entre gent jove i gaudir d’un oci educatiu i informatiu», ha expressat Ordines.

Per la seua part, Rodríguez ha explicat que «durant els mesos de juliol i agost, qualsevol jove pot participar en les sis rutes pel terme municipal de Gandia (Caldereta, Montepino, Bairen, rutes amb bici per la Marjal, l’Auir i Marxuquera) amb tasques de conscienciació i prevenció d'incendis forestals, abocaments il·legals, conductes inadequades amb la naturalesa, entre altres activitats…» També està prevista la neteja del riu Serpis una vegada a la setmana.

Finalment, Izquierdo ha destacat que «portar 30 anys fent una activitat com aquesta significa que les coses s’estan fent bé. Dedicar al llarg de l’estiu el temps lliure i personal per fer un oci d’estima i conscienciació del teu territori és una cosa molt encomiable. Aquest Govern ha fet de la protecció i de la prevenció i respecte cap al territori una de les principals accions».

Els joves interessats rebran formació prèvia, a càrrec de la Generalitat, en cartografia, comunicació amb dispositius ‘walkie talkie’, seguretat viària (bici), primers auxilis, interpretació ambiental, prevenció d'incendis, entre altres.

La inscripció és gratuïta i està oberta durant tota l'edició. Es pot fer al web http://www.cjg.es o, al Casal Jove de l’Alqueria Laborde (96 295 12 00).

[Twittear](https://twitter.com/share)